A BIZOTTSÁG 262/2006/EK RENDELETE
(2006. február 15.)
a borágazat ellenőrzésére vonatkozó részletes végrehajtási szabályok megállapításáról szóló 2729/2000/EK rendelet módosításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a borpiac közös szervezéséről szóló, 1999. május 17-i 1493/1999/EK tanácsi rendeletre (1) és különösen annak 72. cikke (4) bekezdésére,
mivel:
(1)
A 2729/2000/EK bizottsági rendelet (2) 5. cikkének (1) bekezdése értelmében a helyszínen következetesen ellenőrizni kell azokat a parcellákat, amelyekre termelésből való végleges kivonásért járó támogatást kérelmeztek.
(2)
A termelésből való kivonásért járó támogatás kérelmezésének a tagállamok által meghatározandó eljárási rendje - a termelési potenciálra tekintettel a borpiac közös szervezéséről szóló 1493/1999/EK tanácsi rendelet alkalmazása részletes szabályainak megállapításáról szóló, 2000. május 31-i 1227/2000/EK bizottsági rendelet (3) 8. cikke (1) bekezdésének b) és e) pontjával összhangban - többek között előírja, hogy a kérelem benyújtása után ellenőrizzék a szőlőtőkék meglétét, az érintett földterület nagyságát és átlagos hozamát vagy termelési kapacitását, továbbá azt is, hogy ellenőrizzék a kivágás megtörténtét.
(3)
Mivel a technológia fejlődése révén a távérzékelés megbízható eszközzé vált, indokolt, hogy azok a tagállamok, amelyek ehhez az eszközhöz kívánnak folyamodni, ezt megtehessék, ha az ellenőrzés színvonala úgy is fenntartható.
(4)
Az érintett szőlőtőkék meglétének megállapítására, valamint az érintett földterület nagyságának és átlagos hozamának, illetőleg termelési kapacitásának felmérésére irányuló ellenőrzések esetében elengedhetetlen a helyszíni ellenőrzés, hiszen ezek a tényezők nem ellenőrizhetők távérzékeléssel.
(5)
A távérzékelés azonban alkalmas lehet annak ellenőrzésére, hogy a szőlőültetvények kivágása valóban megtörtént-e, ezért az ellenőrzésnek ezen szakaszára indokolt engedélyezni a távérzékelés használatát.
(6)
Tekintettel a távérzékeléssel történő területszámítás nehézségeire, indokolt ennek a módszernek a használatát azokra az esetekre korlátozni, amelyekben egész parcellákat vonnak ki a termelésből.
(7)
A 2729/2000/EK rendeletet ennek megfelelően módosítani kell.
(8)
Az e rendeletben előírt intézkedések összhangban vannak a Borpiaci Irányítóbizottság véleményével,
ELFOGADTA EZT A RENDELETET:
1. cikk
A 2729/2000/EK rendelet 5. cikkének (1) bekezdése az alábbi, harmadik albekezdéssel egészül ki:
„A kivágásnak az 1227/2000/EK rendelet 8. cikke (1) bekezdésének e) pontjában előírt ellenőrzése távérzékeléssel is történhet, feltéve hogy teljes szőlőtermő parcellákat vonnak ki a termelésből.”
2. cikk
Ez a rendelet az Európai Unió Hivatalos Lapjában való kihirdetését követő harmadik napon lép hatályba.
Ez a rendelet teljes egészében kötelező, és közvetlenül alkalmazandó valamennyi tagállamban.
Kelt Brüsszelben, 2006. február 15-én.